બનાસકાંઠા જિલ્લામાં દૂધના વધતા જતાં પુરવઠાને પહોચી વળવા માટે આગામી સમયમાં નવો પ્લાન્ટ ઉભો કરવામાં આવશે. જેમાં 40 લાખ લીટર દૂધનો સંગ્રહ કરી શકાશે તેમ બનાસડેરીના ચેરમેન શંકરભાઇ ચૌધરીએ જણાવ્યું હતુ. જિલ્લાના પશુપાલકોની જીવાદોરી બનાસડેરી દૂધના પુરવઠાને પહોચી વળવા એક નવા અત્યાધુનિક પ્લાન્ટની સ્થાપના કરશે. બનાસકાંઠાના ઋષિ સ્વ. ગલબાકાકાએ 50 વર્ષ પહેલા 40,000 લીટરની ક્ષમતાવાળી ડેરીની સ્થાપના કરી હતી. અને સમય જતાં તેની ક્ષમતા 40 લાખ લીટરે પહોચી હતી. હાલમાં 65 લાખ લીટર દૂધનો પુરવઠો બનાસડેરીમાં આવી રહ્યો છે. અને આવતા પાંચ વર્ષમાં તે એક કરોડ લીટરે પહોચવાની શક્યતાઓ છે. ત્યારે દૂધના પુરવઠાને પહોચીવળવા નવો ડેરી પ્લાન્ટ ઉભો કરાશે.